ທ່ານ Hollande​ ​​ຮຽກຮ້ອງ ໃຫ້​ຈັດ​ກອງ​ປະຊຸມ ​ນາໆ​ຊາດ​ ​ເພື່ອ​ຫາລື ​​ເລື້ອງ ​ລັດ​ອິສລາມ (ສະໄລດ໌/ວີດີໂອ)
ທ່ານ Hollande ກ່າວວ່າ ມີ​ຄວາມ​ຈຳ​ເປັນ​ ສຳ​ຫລັບແຜນ​ຍຸ​ທະ​ສາດ​ຂອງ​ໂລກ ​ເພື່ອ​ຮັບ​ມື ກັບກຸ່ມຫົວ​ຮຸນ​ແຮງ​ ລັດ​ອິສລາມນີ້.
ປະທານາທິບໍດີຝຣັ່ງ ທ່ານ Francois Hollande ໄດ້ຮຽກຮ້ອງ ໃຫ້ມີການຈັດກອງປະຊຸມນາໆຊາດຂຶ້ນ ເພື່ອຫາລືກັນກ່ຽວກັບ ພວກກຸ່ມຫົວຕໍ່ສູ້ ລັດອິສລາມ ທີ່ໄດ້ຍຶດຄອງດິນແດນໃນປະເທດ ອິຣັກ ແລະ ຊີເຣຍນັ້ນ ທ່ານ Hollande ບອກກັບໜັງສືພິມ Le Monde ໃນວັນພຸດມື້ນີ້ ວ່າ ມີຄວາມຈຳເປັນສຳຫລັບແຜນຍຸທະສາດຂອງໂລກ ເພື່ອຮັບມື ກັບກຸ່ມຫົວຮຸນແຮງດັ່ງກ່າວ ທີ່ທ່ານເວົ້າວ່າ ເປັນກຸ່ມທີ່ມີໂຄງສ້າງດີ ມີເງິນທຶນຫລາຍ ແລະ ມີອາວຸດທີ່ທັນສະໄໝ ທ່ານກ່າວອີກວ່າ ສະຖານະການຕອນນີ້ແມ່ນຮ້າຍແຮງທີ່ສຸດ ເທົ່າ ທີ່ປະຊາຄົມນາໆຊາດໄດ້ປະເຊີນມາ ນັບແຕ່ປີ 2001 ຝຣັ່ງໄດ້ສະໜອງ ອາວຸດໃຫ້ ເພື່ອ ຊ່ວຍເຫລືອ ພວກນັກລົບຊາວເຄີດ ຕໍ່ສູ້ກັບກຸ່ມລັດອິສລາມ ໃນພາກ ເໜືອຂອງອິຣັກ ທາງຝ່າຍສະຫະລັດ ກໍໄດ້ທຳການໂຈມຕີທາງອາກາດ ຕໍ່ພວກລັດອິສ ລາມ ມາຢ່າງຕໍ່ ເນື່ອງ ໂຮມທັງໃນວັນອັງຄານວານນີ້ ເພື່ອໜຸນຫລັງກຳ ລັງຂອງຊາວເຄີດ ແລະ ທະຫານ ອີຣັກ ໃນຂະນະທີ່ເຂົາເຈົ້າບຸກຄືບໜ້າ ໄປຍັງເມືອງ Tikrit ທາງພາກເໜືອຂອງປະເທດ ການເຄື່ອນໄຫວດັ່ງກ່າວໄດ້ມີຂຶ້ນ ໃນຂະນະທີ່ສະຫະປະຊາຊາດກະກຽມ ການປະຕິບັດ ງານຂະໜາດໃຫຍ່ ເພື່ອສະໜອງການຊ່ວຍເຫລືອ ໃຫ້ແກ່ອົບພະຍົບພົນລະເຮືອນຫຼາຍ ແສນຄົນ ເຈົ້າໜ້າທີ່ກ່າວອີກວ່າ ການປະຕິບັດງານບັນເທົາທຸກຂອງສະຫະປະຊາຊາດ ຈະແນໃສ່ ອົບພະຍົບຊາວອີຣັກ ປະມານ 1 ລ້ານ 2 ແສນຄົນ ແລະມີກຳນົດ ຈະເລີ້ມຂຶ້ນດ້ວຍການ ຂົນສົ່ງທາງອາກາດເປັນເວລາ 4 ມື້ ຈາກປະເທດເພື່ອນບ້ານ ຈໍແດັນ ໄປຍັງເມືອງ Irbil ຂອງຊາວເຄີດ ຢູ່ພາກເໜືອຂອງອີຣັກ ການປະຕິບັດງານດັ່ງກ່າວ ແມ່ນແນໃສ່ເພື່ອຈັດສົ່ງຕູບຜ້າໃບ ນ້ຳດື່ມ ນ້ຳມັນເຊື້ອໄຟ ແລະ ສິ່ງຂອງທີ່ສຳຄັນອື່ນໆໄປ ໃຫ້ພວກອົບພະຍົບ ທີ່ອາໄສຢູ່ຕາມໂຮງຮຽນ ໂບດມຸສລິມ ແລະ ສະຖານທີ່ອື່ນໆ ສະຫະລັດ ອັງກິດ ເຢຍຣະມັນ ແລະ ຝຣັ່ງ ກໍເຂົ້າຮ່ວມການປະຕິ ບັດງານບັນເທົາທຸກ ຄັ້ງນີ້ດ້ວຍ